Direktiva Evropskega parlamenta in Sveta 2002/2/ES

z dne 28. januarja 2002

o spremembi Direktive 79/373/EGS o trženju krmnih mešanic in o razveljavitvi Direktive Komisije 91/357/EGS

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 152(4)(b) Pogodbe,

ob upoštevanju predloga Komisije [1],

ob upoštevanju mnenja Ekonomsko-socialnega odbora [2],

po posvetovanju z Odborom regij,

v skladu s postopkom, določenim v členu 251 Pogodbe [3], in na temelju skupnega besedila, ki ga je 20. novembra 2001 odobril Spravni odbor,

ob upoštevanju naslednjega:

(1) Direktiva Sveta 79/373/EGS [4] določa pravila za promet krmnih mešanic v Skupnosti.

(2) Kar zadeva označevanje, je namen Direktive 79/373/EGS zagotoviti, da so živinorejci čim bolj objektivno in točno obveščeni o sestavi in uporabi krme.

(3) Doslej je Direktiva 79/373/EGS predvidevala prožno deklaracijo, omejeno na navajanje posamičnih krmil brez navedbe količin teh posamičnih krmil v krmi za proizvodne živali, pri tem pa ohranjala možnost, da se označujejo kategorije posamičnih krmil namesto dejanskih posamičnih krmil.

(4) Kljub temu sta kriza zaradi goveje spongiformne encefalopatije in nedavna dioksinska kriza pokazali na neustreznost sedanjih določb in potrebo po podrobnejših podatkih glede kakovosti in količine v zvezi s sestavo krmnih mešanic za proizvodne živali.

(5) Podrobni podatki o količinah lahko pomagajo zagotoviti, da se potencialno okuženim posamičnim krmilom lahko sledi do posameznih serij, kar bo koristno za zdravje ljudi in bo preprečilo uničevanje izdelkov, ki ne predstavljajo večje nevarnosti za javno zdravje.

(6) Prav tako je na tej stopnji primerno uvesti obvezno deklaracijo za vsa posamična krmila, pa tudi za njihovo količino v krmnih mešanicah za proizvodne živali.

(7) Iz praktičnih razlogov je primerno, da se deklaracije o posamičnih krmilih krmnih mešanic za proizvodne živali navedejo na začasni oznaki ali spremnem dokumentu.

(8) Deklaracija o posamičnih krmilih v krmi predstavlja v nekaterih primerih pomembno informacijo za živinorejce. Zato je primerno, da oseba, odgovorna za označevanje, na zahtevo stranke predloži natančen seznam vseh uporabljenih posamičnih krmil krme in njihov natančni masni delež.

(9) Prav tako je pomembno poskrbeti, da se točnost deklaracij lahko uradno preveri v vseh fazah prometa s krmo. Zato je primerno, da pristojni organi v skladu z Direktivo Sveta 95/53/ES z dne 25. oktobra 1995 o določitvi načel izvajanja uradnega nadzora na področju prehrane živali [5] spremljajo točnost podatkov, navedenih na etiketah na krmnih mešanicah, in da morajo proizvajalci krmnih mešanic, namenjenih za dajanje v promet, zaradi zagotavljanja učinkovitosti takšnega spremljanja pristojnim organom dati na voljo vse dokumente, povezane s sestavo krme.

(10) Na podlagi študije izvedljivosti bo Komisija Evropskemu parlamentu in Svetu do 31. decembra 2002 predložila poročilo skupaj z ustreznim predlogom za uvedbo pozitivnega seznama, pri čemer bo upoštevala sklepe poročila.

(11) Zaradi posebnosti krme za hišne živali so potrebne tudi posebne določbe za označevanje te krme.

(12) Ker v prihodnosti pri krmnih mešanicah za proizvodne živali ne bo več mogoče navajati kategorij posamičnih krmil namesto dejanskih posamičnih krmil, bi bilo treba razveljaviti Direktivo Komisije 91/357/EGS z dne 13. junija 1991 o določitvi kategorij posamičnih krmil, ki se lahko uporabljajo za označevanje krmnih mešanic za živali, ki niso hišne živali [6] –

SPREJELA NASLEDNJO DIREKTIVO:

Člen 1

Direktiva Sveta 79/373/EGS se spremeni na naslednji način:

1. člen 5(1) se spremeni na naslednji način:

(a) točka (j) se nadomesti z:

"(j) referenčna številka serije;"

(b) doda se naslednja točka:

"(k) pri krmnih mešanicah, ki niso namenjene za hišne živali, se lahko oznaka "natančni utežni deleži posamičnih krmil, uporabljenih v tej krmi, so na voljo pri:…"; (ime ali blagovna znamka, naslov ali sedež pravne ali fizične osebe, telefonska številka in elektronski naslov osebe, odgovorne za podatke iz tega odstavka). Ti podatki se predložijo na zahtevo stranke.";

2. člen 5(3) se spremeni na naslednji način:

(a) točka (c) se črta;

(b) točka (g) se črta;

3. v členu 5(5) se točka (d) nadomesti z naslednjim besedilom:

"(d) da se lahko minimalni rok trajanja, neto količina, serijska številka in številka registracije označijo zunaj mesta, ki je določeno za navedbo podatkov iz odstavka 1; v tem primeru se pri teh podrobnostih navede, kje so ti podatki.";

4. člen 5c se nadomesti z naslednjim besedilom:

"Člen 5c

1. Vsa posamična krmila, ki se uporabljajo v krmnih mešanicah, se poimensko naštejejo.

2. Pri navajanju posamičnih krmil za krmo je treba upoštevati naslednja pravila:

(a) krmne mešanice, namenjene za živali, razen za hišne živali:

(i) navedba posamičnih krmil v krmi po utežnih deležih od največjega do najmanjšega, navzočih v krmni mešanici;

(ii) glede zgoraj navedenih utežnih deležev se dovoli odstopanje v višini ± 15 % navedene vrednosti;

(b) krmne mešanice za hišne živali: seznam posamičnih krmil za krmo, z navedbo vsebovanih količin ali z navedbopo padajočem zaporedju masnih deležev.

3. Pri krmnih mešanicah za hišne živali se lahko ime posamičnih krmil za krmo nadomesti z imenom kategorije, v katero spadajo posamična krmila za krmo, s sklicevanjem na kategorije, ki združujejo več posamičnih krmil in so določene v skladu s členom 10(a).

Uporaba ene od obeh navedenih oblik deklaracije izključuje uporabo druge, razen če ena od uporabljenih posamičnih krmil za krmo ne sodi v nobeno od opredeljenih kategorij; v tem primeru se posamična krmila, označena s svojimi specifičnimi imeni, navedejo po padajočem zaporedju masnih deležev, glede na kategorije.

4. Pri označevanju krmnih mešanic za hišne živali se lahko s posebno deklaracijo poudari tudi obstoj ali nizka vsebnost enega ali več posamičnih krmil, ki so bistvenega pomena za lastnosti krme. V takšnem primeru je treba najmanjšo ali največjo vsebnost, izraženo z utežnim deležem vgrajenih posamičnih krmil, jasno navesti, in sicer poleg deklaracije, ki posebej poudarja posamična krmila, ali pa na seznamu posamičnih krmil z navedbo posamičnih krmil in zadevnih masnih deležev poleg ustrezne kategorije posamičnih krmil.";

5. členu 12 se doda naslednji pododstavek:

"V njih je določeno, da morajo proizvajalci krmnih mešanic organom, odgovornim za izvajanje uradnega inšpekcijskega nadzora, na njihovo zahtevo dati na voljo vse dokumente v zvezi s sestavo krme, namenjene za dajanje v promet, ki omogočajo preverjanje točnosti podatkov, navedenih na oznaki.";

6. doda se naslednji člen:

"Člen 15a

Komisija najpozneje 6. novembra 2006 Evropskemu parlamentu in Svetu predloži poročilo o izvajanju ukrepov, ki so uvedeni s členom 5(1)(j) in (l), (5)(d) in členom 5c ter z drugim pododstavkom člena 12, sestavljeno na podlagi podatkov iz držav članic, zlasti v zvezi z navajanjem količin posamičnih krmil po masnih deležih na oznakah na krmnih mešanicah, skupaj z dovoljenimi odstopanji, predloži pa mu tudi vse predloge za izboljšanje teh ukrepov."

Člen 2

Direktiva Komisije 91/357/EGS se razveljavi s 6. novembrom 2003.

Člen 3

1. Države članice sprejmejo zakone in druge predpise, potrebne za uskladitev s to direktivo, najpozneje do 6. marca 2003. O tem takoj obvestijo Komisijo.

Ukrepe začnejo uporabljati s 6. novembrom 2003.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 4

Ta direktiva začne veljati z dnem objave v Uradnem listu Evropskih skupnosti.

Člen 5

Ta direktiva je naslovljena na države članice.

V Bruslju, 28. januarja 2002

Za Evropski parlament

Predsednik

P. Cox

Za Svet

Predsednik

J. Piqué I Camps

[1] UL C 120 E, 24.4.2001, str. 178.

[2] UL C 140, 18.5.2000, str. 12.

[3] Mnenje Evropskega parlamenta z dne 4. oktobra 2000 (UL C 178, 22.6.2001, str. 177), Skupno stališče Sveta z dne 19. decembra 2000 (UL C 36, 2.2.2001, str. 35) in Sklep Evropskega parlamenta z dne 5. aprila 2001 (še ni objavljen v Uradnem listu). Sklep Evropskega parlamenta z dne 11. decembra 2001 in Sklep Sveta z dne 19. decembra 2001.

[4] UL L 86, 6.4.1979, str. 30. Direktiva, kakor je bila nazadnje spremenjena z Direktivo 2000/16/ES (UL L 105, 3.5.2000, str. 36).

[5] UL L 265, 8.11.1995, str. 17. Direktiva, kakor je bila nazadnje spremenjena z Direktivo 1999/20/ES (UL L 80, 25.3.1999, str. 20).

[6] UL L 193, 17.7.1991, str. 34. Direktiva, kakor je bila nazadnje spremenjena z Direktivo 98/67/ES (UL L 261, 24.9.1998, str. 10).

--------------------------------------------------